## L’Auditori de Castelló programa pop i flamenc amb Christina Rosenvinge i Carmen Linares

*** Christina Rosenvinge presentarà el seu projecte *Los versos sáficos* el divendres 17 de gener a les 19:30 hores
* Carmen Linares, llegenda viva del flamenc, posarà en escena *40 años de flamenco* el dissabte 18 de gener a les 20:00 hores**

L’Auditori de Castelló, espai propi de l’Institut Valencià de Cultura, presenta esta setmana dos propostes molt esperades de pop i flamenc, a càrrec de Christina Rosenvinge i Carmen Linares.

El divendres 17 de gener, a les 19:30 hores, Christina Rosenvinge presentarà en la Sala de Cambra M. Babiloni *Los versos sáficos*, un nou projecte que arreplega les cançons compostes per al projecte teatral *Safo*, i suma dos temes inèdits: ‘Pajarita’ i ‘Contra la lírica’.

*Los versos sáficos* és un nou disc inspirat en la misteriosa figura de Safo a través de la veu, la personalitat compositiva i la lírica de Christina Rosenvinge, qui prenent com a base l’obra conservada, recupera i actualitza els versos, l’emoció i el geni de la poeta eterna en les nou cançons que componen este treball.

El dissabte 18 de gener, a les 20:00 hores, la reconeguda *cantaora* Carmen Linares posarà en escena el seu espectacle *40 años de flamenco*, un espectacle que ens mostra la identitat musical d’Andalusia i expressa també l’essència dramàtica dels nostres poetes universals Lorca, Juan Ramón Jiménez i Miguel Hernández.

Carmen Linares ha conquistat per mèrits propis un lloc privilegiat en la cultura espanyola contemporània. Pertany a la millor generació del ﬂamenc juntament amb Camarón, Paco de Lucía, Enrique Morente, Manolo Sanlúcar, José Mercé i Tomatito. *Carmen Linares: 40 años de ﬂamenco* és un concert amb un repertori imprescindible que ha encimbellat Carmen Linares com una llegenda viva del ﬂamenc i l’ha feta mereixedora del Premi Princesa d’Astúries de les Arts 2022 i Grammy Llatí 2023.

Les entrades per als dos concerts estan a la venda en les taquilles físiques de l’Auditori de Castelló i també en [taquilla en línia de l’IVC](https://ivc.gva.es/val/ivc-val/programacio-ivc/auditori-i-palau-de-congressos-de-castello) amb els descomptes habituals.

Fecha: 15/01/2025